Okresná prokuratúra Námestovo 
Hviezdoslavovo námestie 213, 029 01 Námestovo

Sp. zn. : Pv 567/14/5507	Námestovo, 10.3.2015
EEČ : 2-41-33-2015

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Námestovo
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že dňa 03.09.2014 v čase okolo 16,30 hod. vedľa rozostavanej stavby bez popisného čísla postavenej na parcele č. 1598 v k.ú. XXXXX počas výkopových prác vodovodnej prípojky poškodil diaľkový optický telekomunikačný kábel a miestny telefónny kábel, čím spôsobil škodu spoločnosti Slovak Telekom a.s., ul. Bajkalská 28, XXXXX, IČO:XXXXX, vo výške 2126,53 €, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Podľa § 216 odsek 3 Trestného poriadku sa obvinenému XXXXX ukladá povinnosť nahradiť škodu poškodenému v sume 2126,53 €, v priebehu skúšobnej doby. 

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka OO PZ XXXXX pod sp. zn. ČVS:ORP-863/TV-DK-2014 zo dňa 03.09.2014 bolo postupom podľa ust. § 199 ods. 1 Trestného poriadku začaté trestné stíhanie. Následne dňa 29.10.2014 podľa § 206 ods. 1 Trestného poriadku vznesené obvinenie vo veci prečinu poškodzovanie a ohrozovanie prevádzky všeobecne prospešného zariadenia podľa § 288 Trestného zákona,  na tom skutkovom základe ako je uvedené vo výrokovej časti predmetného uznesenia.

Po skončení vyšetrovania bol Okresnej prokuratúre Námestovo doručený z Obvodného oddelenia PZ XXXXX návrh na podmienečné zastavenie trestného stíhania. Preskúmaním spisového materiálu som zistila, že v danom prípade prichádza do úvahy skončenie veci podmienečným zastavením trestného stíhania podľa § 216 ods. 1 Trestného poriadku s prihliadnutím na doterajší život obvineného, kde obvinený sa k spáchaniu skutku priznal, vyjadril ľútosť nad svojim konaním, ohľadom náhrady škody sa s poškodeným dohodol na splátkovom kalendári a poškodený s podmienečným zastavením trestného stíhania vyslovil súhlas.
V zmysle § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak:
 a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a  
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
V rámci prípravného konania sa obvinený XXXXX k spáchanému činu priznali a vyjadril ľútosť nad svojim konaním a je si vedomý, že nesplnil všetky podmienky pred výkopovými prácami. 

Pokiaľ ide o náhradu škody, tak obvinený XXXXX poškodenej spoločnosti Slovak Telekom a.s., ul. Bajkalská 28, XXXXX, IČO:XXXXX, škodu vo výške 2126,63 € neuhradil, dňa 05.03.2015 uhradil prvú splátku vo výške 90,00 € a s poškodenou spoločnosťou uzavrel uznanie dlhu a dohodu o splátkach dňa 05.03.2015 v splátkach najneskôr do 12. februára 2017. 

Obvinený  sa dopustili prečinu poškodzovanie a ohrozovanie prevádzky všeobecne prospešného zariadenia podľa § 288 Trestného zákona, za ktoré možno uložiť trest odňatia slobody vo výmere až na šesť mesiacov, t.j. horná hranica trestu odňatia slobody neprevyšuje sadzbu uvedenú v § 216 ods. 1 Trestného poriadku.

Obvinený je čiastočný invalidný dôchodca, doposiaľ nebol priestupkovo riešený a vzhľadom na doterajší život obvineného, ako i s poukazom na to, že sú splnené podmienky pre podmienečné zastavenie trestného stíhania v zmysle § 216 ods. 1 Trestného poriadku, možno považovať rozhodnutie o podmienečnom zastavení trestného stíhania obvineného za dostačujúce. 

Ďalej poukazujem na ustanovenie § 216 ods. 2 Trestného poriadku, podľa ktorého v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

V zmysle § 216 ods. 2 Trestného poriadku bola obvinenému určená skúšobná doba v trvaní 24 (dvadsaťštyri) mesiacov, ktorá začína právoplatnosťou uznesenia o podmienečnom zastavení trestného stíhania. Zároveň bola obvinenému v zmysle § 216 ods. 3 Tr. por. uložená povinnosť nahradiť škodu poškodenej spoločnosti a to v priebehu skúšobnej doby. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Veronika Kabáčová
prokurátorka